 इयां स्हेई हुंदा ऐ जे साढ़े महत्वपूर्ण राश्ट्रीय ध्याड़े साहीं गै सरकार लेई वैलेंटाईन ध्याड़े उप्पर बी पुख्ता सुरक्षा प्रबंध कीता जाना जरूरी होई गेआ ऐ।  अपने आपै गी संस्कृति दे राक्खे गलाने आह्‌ले शकारिएं, खासकर मंगलोर दे पब च होई दी घटना परैंत लोकें खासकर उनें कुड़िएं ते जनानिएं दी जेह्‌ड़ियां पच्छमी संस्कृति दे पैह्‌नावे पाइयै परपराएं दे उल्ट रातीं चिरै तक्कर क्लबें च जाना पसंद करदियां न, दी रक्षा ते सुरक्षा करना सरकार लेई सिर पीड़ बनी गेदी ऐ।  किश लोकें पास्सेआ इस्सी अनैतिकता अपने आप च इक पेचीदा मसला ऐ जेह्‌दे बारे च बक्ख-बक्ख लोकें दे बक्ख-बक्ख बचार न।  किश संगठन ते लोक ऐसे बी हैन जेह्‌ड़े जबरदस्ती नैतिकता दा पाठ पढ़ाने दी कोशश करदे न ते इनें लोकें उप्पर सरकार जां फ्ही उंदियां एजेंसियां बी कोई कारवाई नेईं करदियां हैन।  उंदे मैहलाएं गी हर कुसै पासेआ नैतिकता ते सदाचार दा सबक पढ़ाने दी कोशश कीत्ती जंदी ऐ ते ओह बी बगैर उंदी मर्जी दे।  जेकर पबें च जाने, पच्छमी शैली दे टल्ले लाने जां फ्ही रैस्तराएं च मंर्दें कन्नै बौहना कुसै आधुनिकता दे दायरे च नेईं समझेआ जंदा ते नां गै कुसा गी ऐसा करने दी इजाजत दित्ती जंदी ऐ तां सिद्धक तौर उप्पर एह मनुक्खै दी अजादी उप्पर पैहरा बाहलने आहली गल्ल ऐ।  अजादी दा हक असेंगी स्हाड़े संविधान नै हासल करोआया ऐ ते इक सभ्य ते लोकतांत्रिक समाज च हर कुसै गी अपनी जिंदगी अपनी मर्जी कन्नै जीने दा हक हासल ऐ।  नैतिकताप दे मुद्दे गी लेईऐ इस मसले उप्पर बैहस होइ सकदी ऐ ते जागरूकता राहें एहदा हल बी कड्डेआ जाई सकदा ऐ ब इस मुद्दे उप्पर हिंसा दी कोई थाहर नेईं ऐ।  मंगलोर च जेहड़ी गडागर्दी दिक्खने गी थ्होई ओह निंदनेजोग ऐ।  एह तालिबानी मानसिकता आहले लोक मध्यम तबके दे लोकें उप्पर दवाब पांदे न जे ओह पच्छमी सभ्यता ते तेहारें गी नेईं अपनान। 